ທ່ານຮອງນາຍົກລັດຖະມົນຕີ, ທັງເປັນລັດຖະມົນຕີວ່າການ
ກະຊວງປ້ອງກັນປະເທດ ປຣວິດ ພົງສຸວັນ
(ພາບ: AP)
ວັນທີ 08/01, ທີ່ການພົບປະລະຫວ່າງທ່ານເອກອັກຄະລັດຖະທູດຫວຽດນາມ ປະຈຳໄທ ຫງວຽນເຕີດແທ່ງ ກັບທ່ານຮອງນາຍົກລັດຖະມົນຕີ, ທັງເປັນລັດຖະມົນຕີວ່າການກະຊວງປ້ອງກັນປະເທດ ປຣວິດ ພົງສຸວັນ, ທ່ານເອກອັກຄະລັດຖະທູດ ຫງວຽນເຕີດແທ່ງ ສະແດງຄວາມປາດຖະໜາວ່າ ທ່ານຮອງນາຍົກລັດຖະມົນຕີໄທ ຈະມີຄວາມເອົາໃຈໃສ່ຊີ້ນຳບັນດາກະຊວງ, ຂະແໜງການກ່ຽວຂ້ອງຂອງໄທ ຮ່ວມມືກັບລັດຖະບານຫວຽດນາມ ຢ່າງຕັ້ງໜ້າ ໃນການຜັນຂະຫຍາຍ “ແຜນການເຄື່ອນໄຫວ” ຕາມຂອບເຂດ “ການພົວພັນຄູ່ຮ່ວມມືຍຸດທະສາດ” ເຊິ່ງການນຳ 2 ປະເທດໄດ້ລົງນາມໃນການຢ້ຽມຢາມຫວຽດນາມ ຂອງທ່ານນາຍົກລັດຖະມົນຕີ ປຣະຍຸດ ຈັນໂອຈາ ເມື່ອເດືອນ 11/2014. ທ່ານຮອງນາຍົກລັດຖະມົນຕີໄທ ປຣວິດ ພົງສຸວັນ ເຫັນດີກັບຄຳເຫັນຂອງທ່ານເອກອັກຄະລັດຖະທູດ ຫງວຽນເຕີດແທ່ງ; ພ້ອມທັງຢືນຢັນວ່າ ໃນໄລຍະຈະມາເຖິງ, ໄທ ແລະ ຫວຽດນາມ ຈະສືບຕໍ່ຍູ້ແຮງການຮ່ວມມືດ້ານປ້ອງກັນຊາດ, ປ້ອງກັນຄວາມສະຫງົບ. ທ່ານຮອງນາຍົກລັດຖະມົນຕີໄທ ກໍ່ເຫັນດີຈະຊີ້ນຳຊຸກຍູ້ການຮຽບຮຽງ ແລະ ລົງນາມໃນບົດບັນທຶກຊ່ວຍຈຳກ່ຽວກັບການຮ່ວມມືດ້ານແຮງງານລະຫວ່າງ 2 ປະເທດໃຫ້ຖືກຕາມວິວັດການໃນງວດທີ 2 ປີ 2015. ພ້ອມກັນນັ້ນ, ໄທ ແລະ ຫວຽດນາມ ຈະສົມທົບກັບບັນດາປະເທດທີ່ກ່ຽວຂ້ອງໃນພາກພື້ນ ເພື່ອຄົ້ນຄວ້າຜົນກະທົບກ່ຽວກັບສິ່ງແວດລ້ອມຕໍ່ການກໍ່ສ້າງບັນດາເຂື່ອນໄຟຟ້ານ້ຳຕົກ ບົນແມ່ນ້ຳຂອງ.
ເນື່ອງໃນໂອກາດນີ້, ທ່ານຮອງນາຍົກລັດຖະມົນຕີໄທ ປຣວິດ ພົງສຸວັນ, ກໍ່ສະແດງຄວາມເບີກບານມ່ວນຊື່ນກ່ຽວກັບການຢ້ຽມຢາມຫວຽດນາມ ຄັ້ງທຳອິດ ໃນຖານະຕຳແໜ່ງເປັນຮອງນາຍົກລັດຖະມົນຕີ, ລັດຖະມົນຕີວ່າການກະຊວງປ້ອງກັນປະເທດໄທ ໃນວັນທີ 13/01 ຈະມາເຖິງ.
(ແຫຼ່ງຄັດຈາກ VOV)